– Журналистарҙың бит төрлөһө бар. Ҡайһы берәүҙәре ғүмер буйына «Нимә? Ҡайҙа? Ҡасан?» тигән һорауҙарға ғына яуап биреүсе көндәлек ваҡиғаларҙы теркәп барыусы. Был осраҡта шаблон, гәзит теленән әллә ҡайҙа китмәй улар. Ә икенселәре – киләсәк өсөн яҙған журналистар. Улар халҡым тип ҡысҡырмай, ә шул халыҡтың бер вәкиле – һауынсымы ул, йырсымы, көтөүсеме, яҙыусымы – күңел донъяһын асырға, кеше тормошоноң, йәшәйешенең маҡсатын күрһәтергә ынтыла. Был очерктар йылдар үткәс тә иҫкермәй, онотолоп уҡыйһың һәм геройҙарға һоҡланаһың. Быйыл ҡыш мин күренекле әҙиптәр: яҡташым Рәшит Солтангәрәев менән Рәүеф Насиров ағайҙарҙың публицистика һәм очерктар китаптарын ҡабаттан уҡып сыҡтым һәм үҙем өсөн бик күп фәһем алдым.